标题：西昆酬唱集
作品简介
《西昆酬唱集》
中国西昆体诗集。2卷，宋初杨亿编。宋真宗景德二年（1005），杨亿等编纂《册府元龟》。在修书之余，他们写诗唱和，并把这些诗编辑成集。集中缀辑杨亿与刘筠、钱惟演等17人唱和诗248首，其中杨亿、刘筠、钱惟演3人的诗占4/5以上。集中以五七律诗为主。诗的内容有反映作者们流连光景、优游岁月的生活，如《别墅》、《夜讌》、《直夜》等；有咏前代帝王和宫廷故事的，如《始皇》、《汉宣》、《宣曲》等；有咏男女爱情的如《代意》、《无题》等；更多的是咏物诗如《鹤》、《梨》、《柳絮》、《萤》等。一般题材狭窄，诗情贫乏，但在当时影响很大，学子纷纷效法，流行一时。有中华书局1980年出版的王仲荦注本。
作品由来
景德（宋真宗年号）（1005）二年九月，真宗命杨亿等着手编纂一部名为《历代君臣事迹》的千卷巨著（此书后改名《册府元龟》，今存），参加编纂工作的人都会聚在收藏皇家古籍的秘阁里，他们在工作和闲暇之余，经常作诗往来唱和。后来杨亿于大中祥符元年（1008）秋，把他们在秘阁三年中互相唱和的诗篇汇集成册，为了标榜他们的身份地位，杨亿根据《山海经》和《穆天子传》记载昆仑山之西有玉山册府的典故，把诗集取了这个美好的书名。其实，参加唱和的十七位作者并不都是秘阁里的编纂人员，他们的政治立场和创作风格也不是完全一致的，如杨亿反对真宗搞劳民伤财的祀神求仙，是个“忠清鲠良之士”（苏轼《议学校贡举状》），丁谓则一味地迎合君王，干了不少坏事；又如张咏的唱和诗虽学杨、刘，但他《乖崖集》中的作品大都接近晚唐体,有些讽喻诗还是在王禹偁的影响之下写出来的.可见他们之间存在着不少分歧之点,只是因为彼此都和杨、刘有诗歌往还，所以他们的一部分作品就被归入这部唱和集里了。西昆诗人的创作目的仍与宋初承袭元和体的风气相同，是为了唱和消遣，其写作方法则是以从历代的文籍中“挹其芳润”为能。
代表作家
西昆体代表作家是杨亿、刘筠、钱惟演。杨亿（974-1020），字大年，建宁州浦城（在今福建省）人，七岁能文，太宗甚为赏异，淳化三年（992）赐进士及第；真宗时为翰林学士、户部郎中，知制诰，文格雄健，才思敏捷。刘筠（970-1030），字子仪，大名人，咸平元年（998）举进士，以大理评事为秘阁校理，《宋史》本传说：“筠景德以来，居文翰之选，其文辞善对偶，尤工为诗，初为杨亿所识拔，后遂与齐名，时号杨、刘”。
钱惟演（977-1034），字希圣，五代十国时吴越王钱俶之子，真宗时授太仆少卿，命直秘阁，知制诰，预修《册府元龟》，官至枢密使。西昆体诗人中不仅杨、钱、刘三人为朝中高官，其余也都仕途通达，多有官居高位者，这是西昆体诗人的一个显著共同点，也是形成一部《西昆酬唱集》乃至一个风格趣味相类的诗派的重要的客观条件。
西昆酬唱集
序翰林学士户部郎中知制诰杨亿述
余景德中，忝佐修书之任，得接群公之游。时今紫微钱君希圣、秘阁刘君子仪，并负懿文，尤精雅道，雕章丽句，脍炙人口。余得以游其墙藩而咨其模楷。二君成人之美，不我遐弃，博约诱掖，寘之同声。因以历览遗编，研味前作，挹其芳润，发於希慕，更迭唱和，互相切劘。而余以固陋之姿，参詶继之末，入兰游雾，虽获益以居多，观海学山，叹知量而中止。既恨其不至，又犯乎不韪，虽荣於托骥，亦媿乎续貂，间然於兹，颜厚何已。凡五七言律诗二百有五十章，其属而和者，又十有五人。析为二卷，取玉山策府之名，命之曰《西昆詶唱集》云尔。卷上受诏修书述怀感事三十韵
左司谏知制诰杨亿
太极垂裳日。中原偃革初。楼船秋发咏。衡石夜程书。好问虚前席。徵贤走传车。蓬莱侔汉制。煨烬访秦馀。紬绎资金匮。规模出玉除。纷纶开四部。秘邃接千庐。饫赐双鸡膳。亲回六尺舆。华芝下阊阖。白羽拥储胥。望气成龙虎。披文辨鲁鱼。清光无咫尺。玄览亦踌躇。群彦挥铅笔。微生滥石渠。嵇康真懒慢。谢客本空疏。讲学情田埆。谈经腹笥虚。月评依许劭。文体慕相如。雅饮欢娱洽。清言鄙恡祛。弥旬容出沐。终日喜群居。抚己惭鸣玉。归田忆荷锄。池笼养鱼鸟。章服裹猿狙。圜府愁尸禄。天阍媿弊裾。虚名同郑璞。散质类庄樗。国士谁知我。邻家或侮予。放怀齐指马。屏息度羲舒。寡妇宜忧纬。三公亦灌蔬。危心惟觳觫。直道忍籧篨。往圣容巢许。先儒美甯蘧。晨趋叹劳止。夕惕念归欤。秦痔疏杯酒。颜瓢赖斗储。如谐曲肱卧。犹可直钩渔。矫矫龟衔印。翩翩隼画旟。一麾终遂志。阮籍去骑驴。
大理评事秘阁校理刘筠
良弼论思暇。英才视草馀。西清承密旨。东观类群书。左氏先经日。征南发例初。编年终显德。历帝自几蘧。一览无前古。三长岂後予。宏纲提要妙。至论绝籧篨。讹谬刊三豕。公平喜众狙。菁英咸采掇。疣赘尽销除。组织千章合。研穷万象虚。胡为参也鲁。亦造仲尼居。处末加骈拇。於中或辅车。乘轩思卫鹤。努力效刘驴。见弹曾求炙。临川复羡鱼。孰云貂可续。自愧鹗难如。早入希东郭。先知服子舆。直非头似笔。智谢里名樗。蜗舍游从寡。鹑衣礼貌疏。寸阴嗟荏苒。十驾敢踌躇。天禄扬雄阁。承明严助庐。时陪折俎宴。顿异带经锄。系日亲函丈。他门绝曳裾。卓锥然有地。担石尚无储。猎犬方劳指。神龟可避渔。屠门夸大嚼。鼠壤鄙馀蔬。阙里辞难措。漳滨病且祛。学勤徒力尔。性拙奈天与。大道今兴起。先生意卷舒。正为王者瑞。何羡使君旟。暗室欣观火。颓波赖决渠。当仁如退让。末迹定沦胥。
南朝
杨亿
五鼓端门漏滴稀。夜签声断翠华飞。繁星晓埭闻鸡度。细雨春场射雉归。步试金莲波溅袜。歌翻玉树涕沾衣。龙盤王气终三百。犹得澄澜对敞扉。
太仆少卿直秘阁钱惟演
结绮临春映夕霏。景阳钟动曙星稀。潘妃宝钏光如昼。江令花牋落似飞。舴艋凌波朱火度。觚稜拂汉紫烟微。自从饮马秦淮水。蜀柳无因对殿帏。
刘筠
华林酒满劝长星。青漆楼高未称情。麝壁灯回偏照画。雀航波涨欲浮城。钟声但恐严妆晚。衣带那知敌国轻。千古风流佳丽地。尽供哀思与兰成。
翰林学士李宗谔
仙华玉寿夜沉沉。三阁齐云复道深。平昔金铺空废苑。于今琼树有遗音。珠帘映寝方成梦。麝壁飘香未称心。惆怅雷塘都几日。吟魂醉魄已相寻。
禁中庭树
翰林学士杨亿
直干依金闼。繁阴覆绮楹。纍珠晨露重。嘒管夜蝉清。霜桂丹丘路。星榆北斗城。岁寒徒自许。蜀柳笑孤贞。
钱惟演
紫闼分阴地。丹条擢秀时。高枝接温树。密叶覆辛夷。夜影瑶光接。晨英玉露滋。乘春好封殖。为赋角弓诗。
刘筠
羽叶笼盤石。虬枝拂画堂。夜声含素瑟。晓影逼扶桑。好借鸾为瑞。无容麝损香。宁知千载後。祇美召公棠。
休沐端居有怀希圣少卿学士
杨亿
凝尘满榻素琴横。岸帻孤吟意未平。茗粥露芽销昼梦。柘浆云液浣朝酲。水沉朱李金瓶涩。风猎幽兰羽扇轻。独忆当筵试汤饼。谪仙冰骨照人清。
钱惟演
雕盤琼蕊冰去声寒凘。密树蝉嘶下直时。更赋新诗答灵运。不将团扇隔元规。经梅绿草沿阶上。尽日流风转蕙迟。祇待觚稜照初旭。横经还集绛纱帏。
刘筠
巘巘风檐乳燕翔。浴兰衣綌簟流黄。云容焂变千峰险。草色相沿百带长。旋制紫荷供橐笔。暗移神蔡忍搘床。思君祇欲倾家酿。待警同谁赋柏梁。
著作佐郎直史馆陈越
玉甃银床荫碧桐。北窗珍簟水纹融。衣裁练布如王导。扇执蒲葵学谢公。琼屑半和仙掌露。兰苕轻泛楚台风。若非冰雪神仙骨。相乐谁同一笑中。
户部员外郎直集贤院李维
银阙琳房视草馀。龙门岑寂断轩车。彩毫闲试金壶墨。青案时看玉字书。王俭风流希谢傅。子云词赋敌相如。琼枝不见萧斋晚。蕙草烟微度绮疏。
再次首唱韵和
钱惟演
云变危峰万里横。簟铺湘水一床平。红兰受露消晨渴。绿蕙翻风析夜酲。逸少偶书葵扇贵。羊欣闲卧练裙轻。无妨天上芝泥熟。独看瑶光近太清。
杨亿
碧树银塘接画楼。天人谁肯降琼輈。三山密信传青雀。五日归鞍跃紫骝。郢酒泛冰星弁侧。吴歈倚瑟黛蛾愁。云峰得句怀真赏。瘦尽东阳沈隐侯。
槿花
刘筠
紫雾函灯檠。彤霞逼绮寮。吴宫何薄命。楚梦不终朝。半被曾羞问。邻墙却悔招。莫移风雨怨。更嘱鹊为桥。
杨亿
宿雾初披縠。晨霞暂照梁。千金经换笑。七驾未成章。尘暗神妃袜。衣残侍史香。深情传宝瑟。终古怨清湘。
工部员外郎直集贤院刘骘
虢国妆初罢。高唐梦始回。霓裳犹未解。绣被已成堆。赤帝宫帘卷。华阳洞户开。神仙有良会。清唱在瑶台。
钱惟演
绮霞初结处。珠露未晞时。宝树宁三尺。华灯更九枝。亭亭方自喜。黯黯却成悲。欲作飞烟散。犹怜返照迟。
代意二首
杨亿
梦兰前事悔成占。却羡归飞拂画檐。锦瑟惊弦愁别鹤。星机促杼怨新缣。舞腰罢试收纨袖。博齿慵开委玉奁。几夕离魂自无寐。楚天云断见凉蟾。
短梦残妆惨别魂。白头词苦怨文园。谁容五马传心曲。祇许双鸾见泪痕。易变肯随南地橘。忘忧虚对北堂萱。回文信断衣香歇。犹忆章台走画辕。
李宗谔
雾鸾晓影忽参差。云雨阳台役梦思。自是胶弦无续日。不同珪月有圆时。洞房斗帐承新爱。河汉星桥隔後期。绮榭凝尘断消息。抒情空拟四愁诗。
枢密直学士丁谓
玦带珊瑚佩解琼。楚云无定好伤情。临邛已误通琴意。金谷难寻辩玉声。微警单栖盤露重。密含幽思畹兰平。明珠百琲将何当。怅望轻躯病欲成。
驾部员外郎直秘阁刁衎
蕙时芳夕九回肠。敛袂东窗待晓光。秦岭树高迷陇塞。楚天云澹隔潇湘。病馀公干情多咏。秋晚安仁鬓足霜。休道鲛人落珠泪。微波还拟托陈王。
刘筠
华池阿阁不相容。浊水清尘恨莫穷。明月自新班女扇。行云无奈楚王风。乳莺啼晓销兰炷。媚蝶伤春失蕙丛。纵使才多如子建。祇能援笔赋惊鸿。
元阙
懊恼鸳鸯未白头。却寻遗翠失芳洲。离魂暗逐明珠佩。远目偏伤紫桂楼。湘水渺弥归别渚。陇云容与澹新秋。菖花若有重开日。得见菖花亦自羞。
刘骘
路隔仙源不可寻。紫墙霜戟夜沉沉。缄情谩托传书雁。换笑空馀取酒金。翡翠巢成珠树密。骊龙睡起玉渊深。新知自乐生离苦。年少情多岂易禁。
汉武
杨亿
蓬莱银阙浪漫漫。弱水回风欲到难。光照竹宫劳夜拜。露漙金掌费朝餐。力通青海求龙种。死讳文成食马肝。待诏先生齿编贝。那教索米向长安。
刘筠
汉武天台切绛河。半涵非雾郁嵯峨。桑田欲看他年变。瓠子先成此日歌。夏鼎几迁空象物。秦桥未就已沉波。相如作赋徒能讽。却助飘飘逸气多。
钱惟演
一曲横汾鼓吹回。侍臣高会柏梁台。金芝烨煜淩晨见。青雀轩翔白昼来。立候东溟邀鹤驾。穷兵西极待龙媒。甘泉祭罢神光灭。更遣人间识玉杯。
刁衎
高宴伯梁词可仰。横汾箫鼓乐难穷。已教丞相开东閤。犹使将军误北戎。洒泪甘泉还有恨。祈年仙馆惜成空。谁知辛苦回中道。共尽千龄五柞宫。
太常丞直集贤院任随
殊庭深恨隔仙曹。桂馆蜚廉事转劳。银阙尚沉沧海阔。井干空拂绛河高。萯阳弋猎侵多稼。朔塞旌旗照不毛。苦信凭虚王母说。东方三度窃蟠桃。
刘骘
高挹方诸荐水苍。醮坛时见烛神光。日边甲帐虽虚设。汾上楼船不可忘。槃盖碧霄甘露白。鼎迁幽壤瑞云黄。东巡岱岳探金策。倒指宁闻寿数长。
李宗谔
建章宫阙郁岧嶢。露掌修茎倚泬寥。平乐馆中观角觝。单于台上慑天骄。蓬莱望气沧波阔。太一祈年紫府遥。西母不来东朔去。茂陵松柏冷萧萧。
馆中新蝉
刘筠
庭中嘉树发华滋。可要螳蜋共此时。翼薄乍舒宫女鬓。蜕轻全解羽人尸。风来玉宇乌先转。露下金茎鹤未知。日永声长兼夜思。肯容潘岳到秋悲。
杨亿
碧城青阁好追凉。高柳新声逐吹长。贵伴金貂尊汉相。清含珠露怨齐王。兰台密侍初成赋。河朔欢游正举觞。云鬓翠緌徒自许。先秋楚客已回肠。
钱惟演
冉冉光风泛紫兰。新声含怨日将残。自怜伴雀成团扇。谁许迎秋集武冠。委蜕亭皋随木叶。飞緌云表拂仙盤。青葱玉树连金爵。不觉醯鸡竞羽翰。
枢密直学士张咏。脱尘还与比仙游。露腹何妨近品流。嫩壳半遗红药地。细声偏傍绿杨楼。诗家取象吟难尽。画格偷真意不休。正好儒林拟緌绋。凭栏无苦预悲秋。
李宗谔
雨过新声出苑墙。烟轻馀韵度回塘。短亭疏柳临官道。平野西风更夕阳。八斗陈思饶赋咏。二毛潘岳易悲凉。感时偏动骚人思。不问天涯与帝乡。
刘骘
摇落何须宋玉悲。齐庭遗恨莫沾衣。池中菡萏香全减。井上梧桐叶乍飞。风促筝声随断续。日移甎影自光辉。宜秋门外饶芳树。结驷那堪送客归。
夜讌
恩州剌史钱惟济
清讌夜何其。南亭露欲晞。蹁躚霞袖舞。潋灩羽觞飞。镂楶摇花落。金璫照月辉。瑶光未西落。休赋醉言归。
杨亿
凉宵绮宴开。酃渌湛芳罍。鹤盖留飞舄。珠喉怨落梅。薄云齐鬓腻。流雪楚腰回。巧笑倾城媚。雕章刻烛催。盤空珠有泪。鑪冷蕙成灰。巾角弹棋胜。琴心促轸哀。醉罗惊梦枕。愁黛怯妆台。风细传疏漏。犹歌起夜来。
刘筠
玳押风帘薄。金徒漏箭长。食鱼齐上客。置醴汉元王。蒟酱辛初和。蓱虀冷乍尝。巢笙传曲沃。掺鼓发渔阳。吟烛惟忧尽。杯筹岂易防。齿犀融嵰雪。柏麝荐荀香。笑逐呼卢胜。歌随解佩狂。遗簪兼堕珥。流眄复回肠。彩凤寻仙史。班骓待陆郎。主欢殊未已。投辖在银床。
钱惟演
昨夜讌南堂。华灯烛九光。削青争落笔。举白斗飞觞。祇觉辉裴玉。宁思梦谢塘。解烦多蜜勺。藉俎半兰芳。促席风弦怨。开帘月露凉。酡颜君莫诉。西北转银潢。
鹤
刘筠
碧树阴浓扣砌平。华亭归梦晓频惊。仙经若未标奇相。琴操何因寄恨声。养气自怜鸡善胜。全身却许雁能鸣。芝田玉水春云伴。可得乘轩是所荣。
杨亿
怅望青田碧草齐。帝乡归路阻丹梯。露浓汉苑宵犹警。雪满梁园昼乍迷。瑞世鸾皇徒自许。绕枝乌鹊未成栖。终年已结云罗恨。忍送西楼晓月低。
张咏
共怜洁白本天姿。纵在泥尘性不卑。况是稻粱厌足日。好寻烟月却归时。迹参诗雅何年尽。名系仙经四海知。应到昆丘指来历。曾陪鸳鹭浴华池。
任随
何年玉羽别昆丘。飞舞长亲十二楼。警露夜窥瑶圃月。翔云高忆海天秋。肯教渠略知遐寿。会向神区更远游。正是溶溪烟水碧。好陪青凤饮澄流。
钱惟演
碧树阴浓接玉墀。几年飞舞伴长离。天渊风雨多秋意。辽海烟波失旧期。自许一鸣闻迥汉。可随三匝绕空枝。从来腐鼠何曾顾。不似鵷雏枉见疑。
公子
杨亿
夹道青楼拂彩霓。月轩宫袖案前溪。锦鳞河伯供烹鲤。金距邻翁逐斗鸡。细雨垫巾过柳市。轻风侧帽上铜堤。珊瑚击碎牛心熟。香枣兰芳客自迷。
刘筠
油壁春车隔渭桥。黄山路远苦相邀。行庖爨蜡雕胡熟。永埒铺金汗血骄。别馆横陈张静婉。期门长揖霍嫖姚。注钩握槊曾无惮。绿桂膏浓晓未销。
钱惟演
莲勺交衢接荻园。来时十里一开筵。歌翻南国桃根曲。马过章台杏叶鞯。别殿对回双绶贵。後门归夜九枝然。闲随翠幰欹乌帽。紫陌三条入柳烟。
旧将
杨亿
平生苦战忆山西。拊剑临风气吐霓。戟户当衢容驷马。髯奴绕帐列生犀。新丰酒满清商咽。武库兵销太白低。髀肉渐生衣带缓。早朝空听汝南鸡。
刘筠
丈八蛇矛战血乾。子孙今已列材官。青烟碧瓦开新第。白草黄云废旧坛。劳薄可甘先蔺舌。爵高还许戴刘冠。秋来从猎长杨榭。矍铄犹能一据鞍。
任随
几年鏖虏复征蛮。分阃功成两鬓斑。新画仪形当汉阁。旧铭勋业在燕山。龙泉照步文犀涩。马埒堆金骏足闲。时泰无因问充国。晓窗风雪梦阳关。
刘骘
彊弩当年讨不庭。功成身退炳丹青。囊沙泽畔知兵法。聚米山前识阵形。骥老未甘秋伏枥。剑闲犹觉夜冲星。分茅锡土传家谍。钟鼎还须为勒铭。
宣曲二十二韵
杨亿
宣曲更衣宠。高堂荐枕荣。十洲银阙峻。三阁玉梯横。鸾扇裁纨制。羊车插竹迎。南楼看马舞。北埭听鸡鸣。彩缕知延寿。灵符为避兵。粟眉长占额。虿发俯侵缨。莲的沉寒水。芝房照画楹。麝脐薰翠被。鹿爪试银筝。秦凤来何晚。燕兰梦未成。丝囊晨露溼。椒壁夜寒轻。绮段馀霞散。瑶林密雪晴。流风秘舞罢。初日靓妆明。雷响金车度。梅残玉管清。银环添旧恨。琼树怯新声。洛媛迷芝馆。星妃滞斗城。七丝緪绿绮。六箸斗明琼。惯听端门漏。愁闻上苑莺。虚廊偏响屧。近署镇严更。锉蘗心长苦。投签梦自惊。云波谁托意。璧月久含情。海阔桃难熟。天高桂渐生。销魂璧台路。千古乐池平。
刘筠
八月收民算。三千异典章。天机从此浅。国豔或非良。玉户铜为沓。罗帱象作床。骊姬初悔泣。飞燕近专房。莲小纔承步。梅新竞试妆。尽知春可乐。终叹夜何长。取酒临邛远。吞声息国亡。难销守宫血。易断舞鸾肠。百草兼花斗。双钩映烛藏。金人须手铸。虎圈更身当。步辇回长乐。飞除接未央。琳珉饰欢馆。藻绣裛周墙。厌火双鱼尾。鸣弦小雁行。云甍澄颢气。绮井激回光。路有斯须隔。忧难顷刻忘。新声来乐府。别寝近温汤。虹跨层台晚。萤飞下苑凉。锦帷迎七夕。蓬饵荐重阳。九畹兰承露。三江橘带霜。方资裂缯笑。可要荡舟狂。并钓池鱼小。重衾穴凤翔。珊瑚分碧树。火齐列清防。背枕多幽怨。登楼更远伤。下陈无自媿。人彘剧豺狼。
钱惟演
绛缕初分後。银环未解时。已障纨扇笑。犹捧玉壶悲。乞巧长生殿。迎风太液池。雕屏涵火齐。宝帐隔琉璃。欲买词人赋。空传狎客诗。蔗浆销内热。琼蕊疗朝饥。绮蔕桃初熟。红心草欲披。凌波渡罗袜。向日翳华芝。素脸分丹柰。香津滴紫梨。龙梭随振素。獭髓补凝脂。蓬饵重阳节。金针七夕期。玉膏尝滵溢。翠盖逐葳蕤。弦急哀随指。歌长恨入眉。青鸾惟有舞。赤凤可能疑。下蔡迷还易。平阳破未知。髻高钗自坠。腰细佩长垂。出恐严妆晚。归嫌钿幰迟。辘轤惊晓梦。鹦鹉漏春思。魂怨惟愁断。肠柔已自危。璧璫萤影度。琼户藓花滋。掩鼻谗难诉。披图悔岂追。祗应金带枕。聊为达微辞。
赤日
杨亿
赤日亭亭昼正赊。长风万里忆星槎。铜盤琼蕊三危露。素绠寒浆五色瓜。兰室冷光浮玉簟。柳营清吹逐金笳。翠微泉石终南路。千古离宫倚曙霞。
钱惟演
漏浅风微夜未胜。雨云无迹火云凝。簟铺寒水频移枕。帐卷轻烟更背灯。沃顶几思金掌露。涤烦谁借玉壶冰。兰台知有披襟处。宋玉多才独自登。
刘筠
芒熛盛德正浑仪。休问探汤向小儿。尽日羽陵开蠹简。几人河朔引芳卮。尧厨萐莆频摇处。汉殿相风未转时。争得琴高借双鲤。暂游姑射对冰姿。
明皇
杨亿
玉牒开观检未封。斗鸡三百远相从。紫云度曲传浮世。白石标年凿半峰。河朔叛臣惊舞马。渭桥遗老识真龙。蓬山钿合愁通信。回首风涛一万重。
钱惟演
山上汤泉架玉梁。云中复道拂瑶光。丝囊暗结三危露。翠幰时遗百和香。枉是金鸡亲便坐。更抛珠被掩方床。匆匆一曲凉州罢。万里桥边见夕阳。
刘筠
岁岁南山见寿星。百蛮回首奉威灵。梨园法部兼胡部。玉辇长亭复短亭。河鼓暗期随日转。马嵬恨血染尘腥。西归重按凌波舞。故老相看但涕零。
别墅
杨亿
别墅过从数。当年意气豪。象筵开旭日。金络骋平皋。托乘争飞盖。衔杯更藉糟。麝烟凝藻梲。鱠缕落霜刀。鸡耸花冠斗。猿惊柘弹号。光风微转蕙。露井正开桃。武子牛探炙。梁家兔刻毛。东城归路晚。飞絮扑云袍。
刘筠
感概复风流。交通遍五侯。鸣钟平乐宴。击鞠茂陵游。狡兔方多穴。苍鹰始下韝。钤奴藏广柳。剑骑骋长楸。云际寻橦技。花间笑躄楼。害先除白额。梦已应黄头。燕酒惟增气。秦筝漫送愁。鸿毛轻一死。祇待报私讎。
钱惟演
别馆斗城傍。斜轩映曲房。苍头冠绿帻。中妇织流黄。复道登平乐。期门集未央。意钱梁冀宅。挟瑟莫愁堂。走马章台柳。停车陌上桑。彀弓随宝障。投辖付银床。出戴繁星急。归冲细雨忙。曾过阿君宿。醉舞起跳梁。
无题三首
杨亿
曲池波煖蕙风轻。头白鸳鸯占绿萍。纔断歌云成梦雨。斗回笑电作嗔霆。湘兰自古传幽怨。秦凤何年入杳冥。不待萱蘇蠲薄怒。闲阶斗雀有遗翎。
合欢蠲忿亦休论。梦蝶翩翩逐怨魂。祇待倾城终未笑。不曾亡国自无言。风翻林叶迷归燕。露袅池荷触戏鸳。湘水东流何日竭。烟篁千古见啼痕。
满天飞絮罥游丝。扣砌苔钱晦履綦。北渚自应流怨泪。东邻谁敢效颦眉。嫦娥桂独成幽恨。素女弦多有剩悲。几夕空机愁促杼。银河休问报章迟。
钱惟演
误语成疑意已伤。春山低敛翠眉长。鄂君绣被朝犹掩。荀令薰炉冷自香。有恨岂因燕凤去。无言宁为息侯亡。合欢不验丁香结。祇得凄凉对烛房。
耿耿寒灯照醉罗。看朱成碧意如何。虎头辟恶无妨枕。犀角凉心更待磨。惟有幽兰啼月露。可将尺素托云波。山屏六曲归来夜。祇恐重投折齿梭。
香歇环沉无限猜。春阴浓淡昼帘开。有时盤马看犹懒。尽日投壶笑未回。蝶怨岂能重傅粉。雉娇疑待更求媒。啼妆不治金翘闇。肠断温郎玉照台。
刘筠
走马章台冒雨归。後门犹叹滞前期。荷心出水终无定。萝蔓从风莫自持。复帐麝轻难辟恶。曲房蚕懒不成丝。渐渐麦陇藏鸣雉。更恨如皋一箭迟。
帘声烛影浪多疑。仙谷何能为解迷。藻井风高蛛坏网。杏梁春晓燕争泥。更看山远惟凝黛。纵许犀灵祇骇鸡。枉裂霜缯几千尺。红兰终夕露珠啼。
麝烈初难和。乌惊每易伤。荡舟殊不禁。奔月可能防。洛浦多遗翠。秦楼滞采桑。飞蛾攒扣烛。绿鸭斗银塘。夜合花含雾。宜男草带霜。琅玕馀旧实。须要凤求凰。
荷花
刘筠
水国开良宴。霞天湛晚晖。淩波宓妃至。汤桨莫愁归。妆浅休啼脸。香清愿袭衣。即时闻鼓瑟。他日问支机。绣骑翩翩过。珍禽两两飞。牢收交甫佩。莫遣此心违。
杨亿
绝岸疏烟合。回塘夕照和。水仙犹度曲。川后自收波。银汉桥横鹊。蘅皋袜溅罗。玉杯承露重。钿扇起风多。翠羽芳洲近。青丝快骑过。石城秋信断。搔首奈愁何。
钱惟演
水阔雨萧萧。风微影自摇。徐娘羞半面。楚女妒纤腰。别恨抛深浦。遗香逐画桡。华灯连雾夕。钿合映霞朝。泪有鲛人见。魂须宋玉招。淩波终未渡。疑待鹊为桥。
丁谓
相倚秋风立。兰言似有无。未饶霜女俊。不爱月娥孤。力弱烟披素。心危露泣珠。剪裁随楚思。幽怨寄吴歈。半坼香囊解。微倾醉弁扶。涉江如可采。百琲答轻躯。
再赋
刘筠
暮雨过湘渚。微凉满楚宫。溅裙无限水。障袂几多风。浪迹嫌萍实。尘劳笑菊丛。气清防麝损。信密待鱼通。游女歌争发。骚人思未穷。休传江北意。月冷魏池空。
杨亿
舒女清泉满。黄姑别渚通。巴天迷峡雨。楚泽映江枫。思逐鲛丝乱。香愁翠被空。洒从琼蕊露。吹任石尤风。怨泪连疏竹。私书托过鸿。双鱼应共戏。休问叶西东。
钱惟演
玉甃引清泉。风高露白天。盈盈临一水。羃羃隔长烟。已分兰芝溺。仍忧赵后仙。鲛丝衣更密。珠蚌泪长圆。瑟怨来湘浦。鸿惊近洛川。金塘正斜照。谁倚木兰船。
丁谓
彼美秋江上。尘埃耻托根。笑倾行雨国。香返梦兰魂。蛱蝶无媒妁。鸳鸯见子孙。遍窥思两桨。深销忆重门。怯徇风波性。惭留月露痕。枉将金试步。千古怨东昏。
再赋七言
刘筠
纫兰为佩桂为舟。北渚云飞发櫂讴。已有万丝能结怨。不须千盖强障羞。金堤勃窣谁同上。翠帟缤纷客自留。欲选浣纱倾敌国。越王更起近江楼。
杨亿
翠幄飘香映绮襦。钿盤清晓露成珠。休啼为近鲛人室。欲笑谁投玉女壶。云气乍回巫峡梦。水嬉犹记曲池图。金花却荐何人步。枉遣淩波袜缕濡。
钱惟演
欲网珊瑚碧浪深。横塘斜日带秋阴。汉宫此地留金饼。洛浦何人遗锦衾。舞学西城回雅态。歌传南国有馀音。韩凭恨魄如长在。青骨香销亦见寻。
又赠一绝
刘筠
粉白朱红翡翠翘。汉宫等级不相饶。风波若未乖前约。一死何辞更抱桥。
杨亿
瑶水霓旌绮宴陈。汉宫渠怨露华新。谁然百炬金花烛。渡袜歌梁暗落尘。
钱惟演
唾露全销月似霜。云屏玉簟剩秋光。不知谁有高唐梦。翠被华灯彻曙香。
丁谓
梦散高唐夜正遥。楚天何处不无憀。秋风似会荆王意。露渚烟汀养细腰。
梨
钱惟演
紫花青蔕压枝繁。秋实离离出上兰。东海圆珪无奈碧。嵰州甜雪不胜寒。已忧仙佩悬珠重。更恐金刀切玉难。自与相如解痟渴。何须琼蕊作朝餐。
杨亿
繁花如雪早伤春。千树封侯未是贫。汉苑漫传卢橘赋。骊山谁识荔枝尘。九秋青女霜添味。五夜方诸月溜津。楚客狂酲朝已解。水风犹自猎汀苹。
刘筠
玄光仙树阻丹梯。御宿嘉名近可齐。真定早寒霜叶薄。樊川初晓露枝低。先时樱熟烦羊酪。远信梅酸损瓠犀。宋玉有情终未识。蔗浆无奈楚魂迷。
丁谓
摇摇繁实弄秋光。曾伴青椑荐武皇。玄圃云腴滋绀质。上林风驭猎清香。寻芳尚忆琼为树。蠲渴因知玉有浆。多少好枝谁最见。冒霜丹颊倚邻墙。
泪二首
杨亿
锦字梭停掩夜机。白头吟苦怨新知。谁闻陇水回肠後。更听巴猿拭袂时。汉殿微凉金屋闭。魏宫清晓玉壶欹。多情不待悲秋气。祗是伤春鬓已丝。
寒风易水已成悲。亡国何人见黍离。枉是荆王疑美璞。更令杨子怨多岐。胡笳暮应三挝鼓。楚舞春临百子池。未扺索居愁翠被。圆荷清晓露淋漓。
钱惟演
鲛盤千点怨吞声。蜡炬风高翠箔轻。夜半商陵闻别鹤。酒阑安石对哀筝。银屏欲去连珠迸。金屋初来玉箸横。马上悲歌寄黄鹄。紫台回首暮云平。
家在河阳路入秦。楼头相望祗酸辛。江山满目新亭宴。旗鼓伤心故国春。仙掌倚天频滴露。方诸待月自涵津。荆王未辨连城价。肠断南州抱璧人。
刘筠
雍门琴罢已浪浪。更上牛山半夕阳。楚泽云迷千里目。蓟门歌断九回肠。寒梅带雨飘离席。尺素停灯作报章。湘水未乾终未尽。岂徒万点寄疏篁。
含酸茹叹几伤神。鸣咽交流忽满巾。建业江山非故国。灞陵风雨又残春。虞歌决别知亡楚。燕酒初酣待报秦。欲诉青天销积恨。月娥孀独更愁人。
七夕
杨亿
清浅银河暝霭收。汉宫还起曝衣楼。共瞻月树怜飞鹊。谁泛星槎见饮牛。弄杼暂应停素手。穿针空待贶明眸。匆匆一夕填桥苦。不似人间有造舟。
刘筠
灵匹迢迢驾七襄。暂陈云幄对星潢。已看素魄过三让。何用华灯更九光。玉腕双丝轻宛转。霞衣杂佩暗丁当。谁言巧意能胜拙。祗见鸠闲鹊自忙。
钱惟演
紫天银水渡辛夷。藻帐雕屏解佩时。金朔窗中窥阿母。小姑堂上忆兰芝。初宵已有穿针乐。欲曙还成弄杼悲。若比人间更肠断。万重云浪寄微辞。
成都
杨亿
五丁力尽蜀川通。千古成都绿酎醲。白帝仓空蛙在井。青天路险剑为峰。漫传西汉祠神马。已见南阳起卧龙。张载勒铭堪作戒。莫矜函谷一丸封。
刘筠
镂肤剽俗恣游遨。可得蹲鸱号富饶。井络共知天与险。蚕丛无奈世兴妖。杜鹃积恨花如血。诸葛遗灵柏半烧。才似文园何足道。一生琴意祇成痟。
钱惟演
武侯千载有遗灵。盤石刀痕尚未平。巴妇自饶丹穴富。汉庭还责碧砮征。雨经蜀市应和酒。琴到临邛别寄情。知有忠臣能叱驭。不论云栈更峥嵘。
秋夜对月
杨亿
孤云飞陇首。颢气满商中。警鹤仙盤外。圆蟾浴殿东。浦寒珠有泪。巖迥树生风。星彩沉榆荚。霜华袭桂丛。光摇银烛乱。影射玉壶空。露馆迷秦甸。冰台接魏宫。绕枝惊暗鹊。促杼思阴虫。更想离居恨。回肠几处同。
刘筠
瑶席留欢友。金波对广庭。重帘和雾卷。六幕极天青。属玉东西馆。琉璃左右屏。梁园休赋雪。隋苑漫飞萤。蟾滴全供砚。牛津不见星。绮窗分皎皎。苔阁共亭亭。已丧应刘魄。谁通鲍谢灵。欲销千里恨。鲁酒薄还醒。
钱惟演
颢气中秋正。明河左界长。桂孤香易散。蚌冷泪先汪。飞盖倾兰阪。鸣琴厌烛房。玉盤浮皓露。素绠冰寒浆。浪白江连楚。风凄笛怨羌。庾楼聊顾慕。潘省更悲凉。雪漫夸圆璧。珠休号夜光。嫦娥悔孀独。空见海生桑。
前槛十二韵
杨亿
前槛琼钩挂。深房斗帐褰。梨花飞白雪。蕙草吐青烟。彩凤依珠树。神龙护玉莲。惊禽时格磔。戏蝶自翩翾。度绣金针涩。迷钩画蜡煎。怨眉颦翠羽。危涕迸朱弦。远信三年字。空庭尺五天。行云愁梦彻。初日妒妆妍。织为回文乱。鬟非堕马偏。风车来未定。月杵望长悬。宝鉴肠空断。银潢眼欲穿。曾波自东注。微意若为传。
刘筠
垂柳阴岑院。游丝旷荡春。蘅皋谁驻马。罗袜自生尘。四姓良家子。三年赋客邻。折腰行太缓。连琐语何频。倭堕云争媚。便娟月斗新。灭瘢难辨玉。约指不胜银。电笑投壶胜。江澄擣练匀。东南劳鹤望。西北限牛津。宝唾凝兰气。鸣簧咽绛唇。笼禽思陇树。洞犬谢秦人。咏絮才无对。闻琴意始真。长安足轻薄。慎勿走琼轮。
小园秋夕
钱惟演
潘鬓秋来已自伤。庾园时物更荒凉。紫梨半熟连红树。碧藓初圆乱缥墙。月露暗从孤桂滴。水风犹猎败荷香。滑稽还喜鸱夷在。欲取临邛美酒尝。
杨亿
鸿都归晚直城赊。墙外连营咽暮笳。玉井梧倾犹待凤。金塘柳密更藏鸦。心摇云阙传疏漏。目断星津过迥槎。已是秋来移带眼。可堪玄鬓有霜华。
刘筠
枳落莎渠急夜虫。翛然平子四愁中。栗林忽感雕陵鹊。云表初过代岭鸿。阮籍卧帷疏鉴月。马融横笛远含风。郎潜吏隐前贤事。犹胜杨岐泣断蓬。
始皇
杨亿
衡石量书夜漏深。咸阳宫阙杳沉沉。沧波沃日虚鞭石。白刃凝霜枉铸金。万里长城穿地脉。八方驰道听车音。儒坑未冷骊山火。三月青烟绕翠岑。
刘筠
利觜由来得擅场。尽迁豪富入咸阳。属车夜出迷云雨。峻令朝行剧虎狼。前殿建旗淩紫极。东门立石见扶桑。从臣嘉颂徒虚美。不奈卢生谶国亡。
钱惟演
天极周环百二都。六王钟鐻接流蘇。金椎漫筑甘泉道。匕首还随督亢图。已觉副车惊博浪。更携连弩望蓬壶。不将寸土封诸子。刘项由来是匹夫。
初秋属疾
刘筠
秋阴凄淡隔重城。一亩居仍近禁营。汉苑楼台沉暮影。谢家鼓吹发新声。烟昏露井残桃坠。叶下凉波独鸟惊。节物变衰吟更苦。可堪漳浦卧刘桢。
杨亿
潘郎已是入秋悲。属疾犹贪桂补羸。密雪才高闲赋笔。流波意远托琴丝。离愁尽日吟青案。蠲渴何人寄紫梨。昨夜西楼凉月满。清谈偏忆庾元规。
钱惟演
蜜房初满若榴红。秋意先侵玉井桐。薤簟自凭南郭几。谷巾犹卧北窗风。云迷候雁辞遥塞。露溼飞萤起暗丛。病已不须传七发。粉笺香墨寄诗筒。